Plaaswerker sterf op plaasArgieffoto: Maroela Media ŉ 32-jarige plaaswerker is Woensdagmiddag op ŉ plaas dood nadat hy verskeie beserings in ŉ beweerde fratsongeluk opgedoen het. Nick Dollman, woordvoerder van Netcare 911, het gesê die voorval het op ŉ plaas in die Kamberg-omgewing in KwaZulu-Natal plaasgevind. “Volgens inligting van die toneel was die pasiënt ŉ plaaswerker. Hy het glo in die bakgedeelte van ŉ stootskraper gery toe hy per ongeluk uitgeval en direk in die pad van die bewegende voertuig geval het,” het Dollman gesê. Met paramedici se aankoms op die toneel het hulle die man vir hartstilstand behandel. Noodhulp is op hom toegepas en hy is aan ŉ ventilator gekoppel. “Ongelukkig was alle pogings onsuksesvol en is die man op die toneel dood verklaar.” Die polisie was op die toneel en het bystanders en die bestuurder van die stootskraper ondervra. Die ondersoek duur voort.